text: РЕГЛАМЕНТ (ЕС) № 335/2014 НА ЕВРОПЕЙСКИЯ ПАРЛАМЕНТ И НА СЪВЕТА
  от 11 март 2014 година
  за изменение на Регламент (ЕО) № 1198/2006 на Съвета за Европейския фонд за рибарство по отношение на някои разпоредби относно финансовото управление за някои държави-членки, които изпитват или са застрашени от сериозни затруднения с финансовата стабилност
  ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
  като взеха предвид Договора за функционирането на Европейския съюз, и по-специално член 43, параграф 2 от него,
  като взеха предвид предложението на Европейската комисия,
  след предаване на проекта на законодателния акт на националните парламенти,
  като взеха предвид становището на Европейския икономически и социален комитет (1),
  в съответствие с обикновената законодателна процедура (2),
  като имат предвид, че:
  (1)
  Безпрецедентната глобална финансова криза и икономическият спад сериозно накърниха икономическия растеж и финансовата стабилност и доведоха до силно влошаване на финансовите и икономическите условия в редица държави членки. По-специално, някои държави-членки изпитват сериозни затруднения или са застрашени от такива затруднения. По-специално те срещат проблеми във връзка с икономическия растеж и финансовата стабилност, както и с влошаването на позициите им по отношение на дефицита и дълговете.
  (2)
  Бяха предприети сериозни мерки на основание член 122, параграф 2, членове 136 и 143 от Договора за функциониране на Европейския съюз за намаляване на отрицателното въздействие на кризата. Натискът върху националните финансови ресурси обаче нараства и е необходимо да бъдат предприети адекватни мерки за намаляването му чрез максимално и оптимално използване на финансиране по Европейския фонд за рибарство, създаден с Регламент (ЕО) № 1198/2006 на Съвета (3).
  (3)
  С цел да се улесни управлението на финансирането от Съюза, да се спомогне за ускоряване на инвестициите в държавите членки и регионите и да се подобри достъпът до източници на финансиране за икономиката, Регламент (ЕО) № 1198/2006 беше изменен с Регламент (ЕС) № 387/2012 на Европейския парламент и на Съвета (4). С посоченото изменение беше разрешено увеличение на междинните и окончателните плащания от Европейския фонд за рибарство, с размер, съответстващ на 10 процентни пункта над определения процент на съфинансиране за всяка приоритетна ос за държави-членки, които са изправени пред сериозни трудности, свързани с тяхната финансова стабилност, и които искат да се възползват от тази мярка.
  (4)
  Регламент (ЕО) № 1198/2006 позволява прилагането на увеличения процент на съфинансиране до 31 декември 2013 г. Тъй като обаче определени държави-членки продължават да срещат сериозни трудности, свързани с финансовата си стабилност, срокът на прилагането на увеличения процент на съфинансиране следва да не бъде ограничен до края на 2013 г.
  (5)
  Държавите-членки, които получават финансова помощ, следва също така да се ползват от увеличението на процента на съфинансиране до края на периода на допустимост и следва да могат да го поискат в исканията си за окончателно плащане, дори ако на тази дата не се ползват повече от финансова помощ.
  (6)
  Поради това Регламент (ЕО) № 1198/2006 следва да бъде съответно изменен.
  (7)
  Предвид характера на безпрецедентната криза е необходимо бързо да бъдат приети мерки за подпомагане. Поради това е целесъобразно настоящият регламент да влезе в сила в деня на публикуването му в Официален вестник на Европейския съюз,
  ПРИЕХА НАСТОЯЩИЯ РЕГЛАМЕНТ:
  Член 1
  Регламент (ЕО) № 1198/2006 се изменя, както следва:
  1)
  В член 76, параграф 3 уводното изречение се заменя със следното:
  „3. Чрез дерогация от член 53, параграф 3 по искане на дадена държава-членка междинните плащания се увеличават с размер, който съответства на 10 процентни пункта над процентната ставка на съфинансиране за всяка приоритетна ос, но без да се надвишават 100 %, и който се прилага за сумата на допустимите публични разходи, новодекларирани във всеки представен сертифициран отчет за разходите, при условие че държавата-членка на 31 декември 2013 г. или след това отговаря на едно от следните условия:“.
  2)
  В член 77 параграф 2 се заменя със следното:
  „2. Чрез дерогация от член 53, параграф 3 по искане на дадена държава-членка плащанията на окончателната сума се увеличават с размер, който съответства на десет процентни пункта над процентната ставка на съфинансиране за всяка приоритетна ос, но без да се надвишават 100 %, и който се прилага за сумата на допустимите публични разходи, новодекларирани във всеки представен сертифициран отчет за разходите, при условие че държавата-членка на 31 декември 2013 г. или след това отговаря на едно от условията, предвидени в член 76, параграф 3, букви а), б) и в).“
  3)
  Член 77а се изменя, както следва:
  а)
  параграф 2 се заменя със следното:
  „2.
  Дерогацията, посочена в член 76, параграф 3 и в член 77, параграф 2, се предоставя от Комисията при писмено искане от държава-членка, която отговаря на едно от условията, предвидени в член 76, параграф 3, букви а), б) и в).“;
  б)
  параграф 5 се заличава.
  Член 2
  Настоящият регламент влиза в сила в деня на публикуването му в Официален вестник на Европейския съюз.
  Настоящият регламент се прилага от 1 януари 2014 г.
  Настоящият регламент е задължителен в своята цялост и се прилага пряко във всички държави-членки.
  Съставено в Страсбург на 11 март 2014 година.